РЕШЕНИЕ НА КОМИСИЯТА
от 5 юни 2008 година
относно финансовото участие на Общността в мерките за борба с шапа в Обединеното кралство през 2007 година
(нотифицирано под номер C(2008) 2348)
(само текстът на английски език е автентичен)
(2008/442/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 11, параграф 4 от него,
като има предвид, че:
(1)
Огнища на болестта шап възникнаха в Обединеното кралство през 2007 г. Появата на това заболяване представлява сериозен риск за добитъка в Общността.
(2)
С цел да се предотврати разпространяването на болестта и да се спомогне за възможно най-бързото ѝ ликвидиране, Общността следва да поеме част от приемливите разходи, направени от държавите-членки при предприемане на мерките за борба с болестта, както е предвидено в Решение 90/424/ЕИО.
(3)
Изплащането на финансовото участие на Общността в мерките за борба с шапа подлежи на правилата, определени в Регламент (ЕО) № 349/2005 на Комисията от 28 февруари 2005 г. за определяне на правила за финансиране от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета (2).
(4)
На 2 октомври 2007 г. Обединеното кралство представи окончателен приблизителен разчет на разходите, направени във връзка с предприемането на мерки за ликвидиране на болестта.
(5)
Британските компетентни органи изпълниха всички свои технически и административни задължения, както е определено в член 11, параграф 2 от Решение 90/424/ЕИО и член 6 от Регламент (ЕО) № 349/2005.
(6)
Изплащането на финансовото участие на Общността трябва да бъде обвързано с действителното осъществяване на планираните дейности и предоставянето от страна на компетентните органи на цялата необходима информация в рамките на установените срокове.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансово участие на Общността
1. На Обединеното кралство могат да бъдат предоставени финансови ресурси от Общността за направените от тази държава-членка разходи за предприемане на мерките, посочени в член 11, параграф 4, буква а), подточки от i) до iv) и буква б) от Решение 90/424/ЕИО, за борба с шапа през 2007 г.
2. Финансовото участие на Общността е 60 % от приемливите за финансиране от Общността разходи, както е посочено в параграф 1. То се изплаща при условията, предвидени в Регламент (ЕО) № 349/2005.
Член 2
Споразумения за плащане
Първият транш от 270 000 EUR се изплаща като част от финансовото участие на Общността, предвидено в член 1.
Член 3
Адресат
Адресат на настоящото решение е Обединеното кралство Великобритания и Северна Ирландия.
Съставено в Брюксел на 5 юни 2008 година.